projecte-aina/catalan_government_crawling huggingface dataset:
El projecte de Llei de les Àrees de Promoció Econòmica i Urbana (APEU), l'eina de promoció i millora de la competitivitat de les àrees econòmiques basada en la col·laboració publico-privada, ja es troba en el Parlament per a la seva aprovació.
L'objectiu de la futura llei, impulsada per Direcció General de Comerç conjuntament amb els principals agents del sector, és assentar les bases d'un nou model de gestió basat en àrees de concentració d'activitat econòmica, ja sigui de caràcter comercial, turístic, industrial i/o de serveis.
És per aquest motiu que estem preparant una Jornada Virtual de Presentació del Projecte de la Llei d'APEU, dirigida als ajuntaments de la demarcació de Barcelona, per al proper dijous dia 22 d'octubre a les 10h.
Bcn Art Lab® proposa una experimentació que va dirigida a la necessitat de acomodar-nos en el nostre entorn proper, sense renunciar a la riquesa sensorial que ens pot aportar la creativitat olfactiva, a través de la matèria que creix a la natura.
Experimentació per incitar a la recuperació de l'hàbit d'olorarreviure emocions per evadir-se dels espais, modificar el present, crea, rebutjar... amb creacions elaborades amb la complicitat del temps, per històries passades i d'avantguarda.
30 minuts del teu temps per rebobinar l'olfacte, de la mà de l'artesania experimental, en un entorn emblemàtic preservant la normativa establerta.
imatge del servei online d'atenció al turista
Departament d'Empresa i Coneixement, a través de la Direcció General de Turisme (DGT), llança l'Oficina de Turisme Virtual de Catalunya.
Aquest nou servei personalitzat trasllada a l'entorn digital el servei que la Xarxa d'Oficines de Turisme de Catalunya ja ofereix presencialment.
A través d'un aplicatiu de xat en directe ubicat al web de promoció turística de la Generalitat de Catalunya ( http://www.catalunya.com ), els usuaris poden fer consultes, ampliar informació i resoldre dubtes sobre qualsevol experiència turística de la destinació en un espai gestionat per un equip de 35 informadors de la Direcció General de Turisme.
A més a més, la mateixa eina permet atendre les consultes per videoconferència per rebre exactament la mateixa atenció que trobarien presencialment al taulell de qualsevol de les 5 oficines de la xarxa.
Mitjançant cita prèvia sol·licitada a través del xat de l'eina, l'informador i l'usuari poden acordar una data per realitzar la trobada online.
El personal de la Xarxa d'Oficines de Turisme prepararà la documentació personalitzada prèviament amb els interessos del turista i la facilitarà durant la videoconferència per via telemàtica.
Addicionalment, l'Oficina de Turisme Virtual de Catalunya disposa d'un arxiu virtual d'informació i publicacions turístiques digitalitzades actualitzat diàriament per l'equip d'intèrprets informadors turístics de la Direcció General de Turisme.
Tot el material disponible està a disposició dels informadors per poder-lo facilitar via xat, videoconferència o correu electrònic als usuaris segons les seves preferències.
Amb aquesta nova eina, els potencials visitants rebran un servei de la mateixa qualitat que si hi acudeixen presencialment, facilitant així la fase de planificació del seu viatge.
Pots consultar més detalls del servei en aquest vídeo.
Potencial, Recursos i Oportunitats: les tres claus per al creixement empresarial
L'Acceleradora de Moda de Catalunya és un programa individualitzat de transferència de coneixement impartit per experts de renom internacional, que va adreçat a un grup reduït de marques catalanes del sector tèxtil-moda, calçat i/o marroquineria, per ajudar-les a accelerar el seu creixement a curt termini.
En un moment en què la reactivació empresarial passa per definir una estratègia diferenciadora, les marques seleccionades per participar rebran l'acompanyament d'un mentor del màxim prestigi, workshops impartits per professionals especialitzats en diferents àmbits i l' assessorament tecnològic per part d'un expert en noves tecnologies.
La primera edició del programa es desenvolupa entre octubre de 2020 i març de 2021.
De la mà de l'equip d'experts de l'Acceleradora de Moda de Catalunya, en acabar aquest període les marques disposaran d'un pla d'acció que definirà la seva estratègia a curt i mitjà termini.
Un full de ruta que alinearà les tres claus de l'èxit empresarial: potencial, recursos i oportunitats.
L'Agència Catalana de Turisme, del Departament d'Empresa i Coneixement, conjuntament amb l'Organització Mundial del Turisme (OMT), han decidit posposar el Congrés Mundial de Turisme que s'havia de celebrar el passat mes de maig a Lloret de Mar, en el marc de l'Any del Turisme Esportiu 2020.
Aquest esdeveniment compta amb el suport de l'Ajuntament de Lloret de Mar i del Patronat de Turisme Costa Brava Pirineu de Girona.
D'aquesta manera la celebració està prevista per la tardor del proper any 2021 mantenint Lloret de Mar com a seu.
A més, donades les circumstàncies generades arrel de la COVID-19, es vol donar un format híbrid al congrés de manera que els interessats en participar-hi ho puguin fer tant de manera presencial com també de manera telemàtica.
Així es vol garantir la màxima presència d'assistents tant a nivell de ponents com de participants d'arreu del panorama internacional.
A part del Congrés Mundial del Turisme Esportiu, també s'han posposat diverses accions que s'havien de dur a terme al llarg d'aquest 2020 i que finalment es preveu poder dur a terme el 2021.
Entre aquestes, es troben dues accions de gran format com són el Catalonia is Sport, destinat a donar a conèixer la destinació a diferents prescriptors internacionals a través d'un workshop i diferents viatges de familiarització adreçats a operadors turístics; i la participació en la International Sports Convention.
Paral·lelament també es vol destacar que malgrat la situació viscuda, l'any temàtic dedicat al turisme esportiu permetrà posar els fonaments per a la creació del Catalonia Sports Comission, un grup de treball multi-institucional que servirà per fixar estratègies actives i coordinades de cara a poder captar esdeveniments turístic-esportius, convertint Catalunya en una destinació de referència al món i posant de manifest tant la qualitat de l'oferta turística com les excel·lents instal·lacions esportives que té.
Tots aquests factors, sumats a les seves característiques climàtiques i naturals, són el que la converteixen en una destinació ideal per a la pràctica de diferents esports.
L'exposició recull una selecció de peces de ceràmica contemporània i d'autor que formen part de l'increment de la col·lecció del Museu del Disseny.
A Plats del dia, conflueixen ceràmica, disseny i gastronomia tot oferint-nos resultats creatius i útils alhora.
Aquest maridatge que es gesta en els principals restaurants del país està arribant, a poc a poc, a totes les taules que volen dotar d'un punt de distinció als seus plats.
Aquest treball conjunt entre dissenyadors i xefs és una nova via que en els darrers anys s'està obrint a sectors com el de la ceràmica, que ara gaudeix d'un moment d'efervescència creativa en mans dels nous ceramistes.
Uns professionals que han hagut de renovar-se i adaptar-se als requeriments creatius d'un sector molt exigent, que demana innovació, creativitat, qualitat i versatilitat.
Un repte per a una nova generació de professionals que marquen les tendències del segle XXI.
Plats del dia és una petita mostra del que en aquest moments s'està produint en els tallers d'alguns ceramistes del nostre país.
Xefs com Albert Adrià, Jordi Vilà, Jordi Cruz, Nandu Jubany o Quique Dacosta, han anat a buscar aquests creadors per personalitzar la seva vaixella i donar un toc de distinció i singularitat a les seves taules, per posar-les en consonància amb la seva creativitat en el menjar.
L'exposició al Centre d'Artesania Catalunya es complementa amb una taula rodona que es farà al Museu del Disseny el 16 de maig a les 18.30h que comptarà amb Juli Capella, comissari de l'exposició «TAPAS»; Rosa Cortiella, ceramista i Pilar Vélez, directora del Museu del Disseny.
"Plats del dia" s'inaugura el 4 de maig a les 19:30h al Centre d'Artesania Catalunya, al carrer Banys Nous, 11, de Barcelona, i es podrà visitar fins el 21 de maig.
Com vàrem fer en anteriors edicions, ens agradaria que la vostra empresa o entitat participés a la Setmana d'Artesania de Catalunya organitzant alguna activitat que contribuexi a mostrar a la societat els valors de l'Artesania.
Les activitats, poden ser de qualsevol tipus com ara tallers, demostracions, portes obertes, xerrades, conferències, etc., poden tenir format presencial o digital i han de tenir lloc entre el 19 i el 25 d'octubre.
La imatge conjunta de la iniciativa permetrà fer una campanya de difusió amb molt més impacte del que aconseguiríem per separat, i que ja va obtenir uns excel·lents resultats de comunicació en la passada edició.
Desitgem que us animeu a participar-hi.
Us agrairem que ens feu arribar les vostres propostes abans de dimecres, 14 d'octubre de 2020.
Les persones beneficiàries de subvencions del CCAM estan obligades a fer constar en les actuacions que s'escaigui el patrocini i logotip de la Generalitat de Catalunya.
A la pàgina web http://identitatcorporativa.gencat.cat es pot consultar la normativa gràfica i els supòsits que requereixen fer constar el logotip de la Generalitat de Catalunya.
Totes les actuacions han d'incorporar l'esmentat patrocini o logotip, i complir els requisits d'imatge que estipuli el Programa d'Identificació Visual de la Generalitat de Catalunya, per tant, les propostes dels materials s'han d'enviar a l'adreça electrònica [EMAIL], per tal de poder obtenir-ne el vistiplau previ.
Si ets un Ajuntament o bé una associació de comerciants i necessites contactar amb empreses de transport de mercaderies per proveir zones amb dificultats de proveïment, emplena el següent formulari.
Estudiarem les teves necessitats segons territori i tipus de mercaderia, i et posarem en contacte amb empreses interessades a oferir-te els seus serveis.
Aquest espai és el resultat d'una col·laboració entre el Consorci de Comerç, Artesania i Moda (CCAM) i el clúster de transport i logística de Catalunya, Catalonia Logistics.
El servei romandrà actiu mentre duri l'actual estat d'alarma pel Covid-19.
INFORMACIÓ BÁSICA DE PROTECCIO DE DADES
El Consorci de Comerç, Artesania i Moda (en endavant, CCAM) i el Clúster Catalonia Logistics tractaran les seves dades personals amb l'única finalitat de gestionar la sol·licitud que vostè realitza mitjançant aquest formulari.
Per tal d'enviar-li altre comunicacions, enquestes de satisfacció o informació de qualsevol mena d'activitats, se li sol·licitarà permís prèviament.
El CCAM i el Clúster Catalonia Logistics es fan responsables de les dades personals que consten en aquest formulari d'acord a la normativa vigent.
Vostè pot exercir els seus drets d'accés, rectificació, supressió, limitació, portabilitat i oposició enviant una comunicació a l'adreça postal del carrer Puig i Xoriguer, 11 – 13, CP 08004 de Barcelona, o bé a través de la bústia de contacte telemàtic a ccam.gencat.cat.
Les seves dades seran conservades mentre es mantingui la seva relació amb el CCAM i, un cop finalitzada aquesta, fins al transcurs dels terminis de prescripció legal aplicables i/o fins als terminis necessaris per tal de garantir el compliment de la missió d'interès públic de la nostra entitat.
Una performace a càrrec de Pau Jurado i Llorenç Guàrdia, alumnes de l'Escola EASD Pau Gargallo -autors de l'escultura cinètica intearctiva motoritzada (E.C.I.M.) guardonada amb el Premi Talent d'Artesania 2018 de la Generalitat-, ha obert la mostra itinerant dels Premis Nacionals d'Artesania 2017-2018, instal·lada a Girona des d'avui i fins al proper 29 de juny.
Aquesta escultura forma part d'un projecte de creació d'una companyia d'art a partir d'una sèrie d'escultures cinètiques tripulades, pensades per interactuar amb l'espectador.
Amb aquesta escenificació artística s'ha inaugurat l'exposició d'artesania, ubicada a l'Espai Santa Caterina de l'Edifici de la Generalitat a Girona; una mostra gràfica que vol difondre la trajectòria i la vàlua dels mestres artesans guardonats en les passades edicions del Premis Nacionals d'Artesania i visibilitzar la transcendència que té l'artesania en la societat catalana.
El 2018, la Generalitat va reconèixer la trajectòria de Luesma & Vega, estudi referent en la producció de vaixella per alta cuina, amb el Premi Nacional d'Artesania 2018.
També va concedir a Xavier Corominas el "Premi a la Millor Marca Artesana" per a la creació de Barretina 100%; va reconèixer a Pau Jurado i Llorenç Guàrdia de l'Escola Pau Gargallo de Badalona amb el "Premi Talent Emergent"; a Maite Mestre, pel Projecte Artra amb el "Premi Impulsa"; la tasca del Col·legi de Joiers, d'Orfebres, de Rellotgers i de Gemmòlegs de Catalunya amb el "Premi Prestigia"; i va atorgar el "Premi Restaura" al Taller de Ceràmica Sot.
El 2017, la Generalitat de Catalunya va reconèixer la trajectòria i aportació en el sector de la ceràmica la trajectòria del ceramista Toni Cumella amb el Premi Nacional d'Artesania 2017.
Alhora, va concedir a MISUI (Unión Suiza) el "Premi a la Millor Marca Artesana"; va reconèixer a Cuscusian's amb el "Premi Impulsa"; la tasca de l'Associació Ceramistes de Catalunya amb el "Premi Prestigia"; i va atorgar el "Premi Restaura" a Pepe Cubillo.
La trajectòria dels premiats es recollirà en format plafons expositius en aquesta mostra que també estarà acompanyada de les peces de la col·lecció Insígnies del Mestre Artesà i les peces concursants dels alumnes d'escoles catalanes de l'any 2018.
Com a activitat paral·lela, el proper 1 de juny, a les 11.00 hores Lluis Sabadell (Cuscusian*s) farà un taller amb jocs creatius pel públic familiar.
(Inscripcions gratuïtes a [EMAIL] )
Premiats de la XII Nit del Galerisme.
La directora general de Comerç i directora del Consorci de Comerç, Artesania i Moda (CCAM) de la Generalitat, Muntsa Vilalta, ha assistit aquesta setmana al lliurament dels Premis GAC 2019 – XII Nit del Galerisme que organitzen des de 2008 el Gremi de Galeries d'Art de Catalunya i l'Associació Art Barcelona, i que en enguany s'ha celebrat al CCCB i al MACBA.
La directora, en l'acte, ha estat acompanyada del responsable de Promoció Cultural d'Artesania Catalunya, David Places.
La directora Muntsa Vilalta ha volgut estar al costat d'aquesta iniciativa que vol reconèixer la trajectòria i el paper difusor i emprenedor de les galeries d'art de Catalunya, alhora que també vol retre homenatge a personalitats i agents de sector que, a través del seu coneixement i integració en el marc de l'art i del galerisme català, han assolit un paper destacat en el mercat artístic i en la promoció d'artistes en l'àmbit nacional i internacional.
En aquest marc, per una banda l'artista conceptual Àngels Ribé i el galerista Fernando Pinós han rebut els Premis Honorífics - Fundació Banc Sabadell; i els premiats 2019 han estat els col·leccionistes José Ángel Sanz i Marisa Cortell; l'exposició Ponç-Brossa de la Galeria Joan Prats; la programació anual de ProjectesSD; Alexandra Laudo pel comissariat de l'exposició Una certa foscor; Antoni Miralda al millor artista consolidat per l'exposició Tres Projectes: (NYC-MIA-BCN); Pep Vidal com l'artista emergent per l'exposició Who wants to be an impatient gardener?; la crítica d'art, Victoria Combalia i el programa de televisió, Territori Contemporani coproduït per Vallès Oriental Televisió i La Xarxa.
La directora general de Comerç i directora del Consorci de Comerç, Artesania i Moda ( CCAM) de la Generalitat, Muntsa Vilalta, acompanyada de la presidenta d'A-FAD, Victòria Rabal, va participar en l'acte de lliurament, aquest passat divendres, dels Premis ArtsFAD a la creació artística, en un acte celebrat al Disseny Hub Barcelona i en el marc de la Barcelona Design Week.
Els Premis ArtsFAD 2019 guardonen les obres artístiques que demostren un coneixement especial del domini dels materials i les tècniques de l'ofici en l'art més innovador.
En aquest sentit l'onzena edició els Premis ArtsFAD han guardonat les obres de Luesma & Vega, Inés Schaikowski i Juan Manuel Benítez Grima, escollits d'entre les 38 obres seleccionades.
També ha atorgat tres Reconeixements ArtsFAD a Joaquim Chancho, Joana Cera i Lucía C. Pino.
A més, s'ha reconegut amb una Menció Especial a l'artista, recentment desaparegut, Jordi Fulla.
Es tracta d'un homenatge a la seva carrera i treball artístic que, lamentablement, es va veure truncada en un dels moments de més plenitud creativa.
Precisament, la Generalitat va distingir l'estudi artesà Luesma & Vega, amb el Premi Nacional d'Artesania 2018.
En aquesta ocasió es va voler reconèixer a Esther Luesma, ceramista, i Xavier Vega, vidrier, per haver revolucionat el món de la vaixella artesana dedicada a la cuina, i haver posicionat el seu taller com un dels referents actuals en el món del vidre i de la ceràmica a nivell internacional i per haver aconseguit una unió simbiòtica entre el món de l'artesania i el món de l'alta gastronomia.
Per l'edició d'enguany dels Premis Nacionals d'Artesania i dels Diplomes de Mestre Artesà 2019, fins el proper 20 de juny, els artesans i empreses artesanes poden presentar la seves candidatures per optar als guardons que convoca el Consorci de Comerç, Artesania i Moda (CCAM).
L'objectiu d'aquests premis és reconèixer a les persones i empreses artesanes que s'hagin distingit en la producció, disseny, qualitat, formació, comercialització, promoció, difusió, valoració i/o prestigi de l'artesania catalana.
La Pop Up Gallery del 080 Barcelona Fashion acull enguany una vintena de propostes inspiradores i experiencials de dissenyadors i firmes que tenen com a denominador comú l'elevat component creatiu.
I enguany en aquest espai expositiu situat a l'Open Àrea del 080, que se celebra al recinte modernista de Sant Pau, es podrà veure i comprar, la joieria de Miquel Barberà i Gemma López, la pintura sobre seda de Concha Morgades, els barrets de Nina Pawlowski, els productes tèxtils de Teixidors i els de pell de Kris Mïkita.
Sis propostes artesanes d'Empremtes de Catalunya, la marca registrada d'Artesania Catalunya que identifica i distingeix productes artesans que a través d'una mirada d'identitat i de contemporaneïtat, transmeten els valors del país a través d'elements vinculats a l'art, la cultura, la història, la tradició, l'arquitectura, el paisatge i els costums populars que en són propis.
Per aquesta ocasió, Empremtes de Catalunya ha volgut comptar amb la participació d'una artesana convidada, la reconeguda creadora de Huelva i amb botiga a Sevilla, Nana Golmar, especialitzada en barrets.
Els productes d'Empremtes de Catalunya es poden trobar a la botiga online www.bcncrafts.com, i a la botiga del Centre d'Artesania Catalunya (Banys Nous, 11), i també a les botigues de Barcelona Turisme, Museu Nacional d'Art de Catalunya i Museu de la Xocolata, entre d'altres.
Coincidint amb la celebració del saló JOYA Barcelona Art Jewellery Fair, Artesania Catalunya vol dedicar els seus espais expositius a la joieria autor, amb dues mostres.
L'exposició "Antoni Farré, joier als 80 anys.
Trajectòria d'una professió", apropa al públic l'obra d'aquest mestre artesà, amb una selecció de peces de joieria i orfebreria que mostren la seva particular visió de l'ofici i el seu entorn creatiu.
Tres nous talents de la joieria i objectes d'autor són els protagonistes de l'altra exposició d'Artesania Catalunya, " SPOTLESS", que es podrà visitar fins el 7 d'octubre, a càrrec de Marc Monzó, Ignasi Cavaller i l'artista israeliana resident a Regne Unit, Adi Toch.
Marc Monzó va ser el primer artista convidat i la imatge del primer cartell de JOYA Barcelona amb l'anell "Microrings" i el seu treball conceptual inspira tota una generació d'artistes i joiers.
El mallorquí Ignasi Cavaller destaca per la seva tècnica de transformació de la fusta i els plàstics en peces artístiques abstractes.
Seguint el mateix llenguatge, el minimalisme d'Adi Toch la posiciona com un dels talents més importants dins dels objectes d'autor, disciplina que també participarà en la propera edició de JOYA Barcelona 2018.
En el marc d'aquesta exposició, els propers 1 i 2 d'octubre el centre de Banys Nous acollirà un workshop, a càrrec de l'expert internacional en joieria contemporània Charon Kransen.
La mostra itinerant de les Insígnies de Mestre Artesà arriba a Lleida amb l'objectiu de donar a conèixer els 65 projectes procedents de les escoles catalanes amb cicles superiors de joieria.
El concurs es convoca anualment i serveix per a la creació de la col·lecció d'insígnies de Mestre Artesà, que ja consta de 12 peces: "Trencat esfèric" de Débora Pereira, de l'Escola Llotja; "La fulla" d'Hrafnhildur Kristjansdottir, de l'Escola Massana; "El Llapis" de Wania Maria de Souza Almeida, de l'Escola Llotja; "Llavor d'artesà" de Maria Lanau Franch, de l'Escola d'Art de Tarragona, "Energia" de Jordi Aparicio Manchado, de l'Escola d'Art del Treball de Barcelona i "Cre-SER", de Maria Vanessa Riccelli De Pascale, de l'Escola Massana, "Trajectòria" de Guiu Rovira Carbonés, de l'Escola Arsenal, "Signar" de Laura Paglieri, de l'Escola d'Art del Treball, "Canvi constant", de Carolina Pateiro Guirao, de l'Escola Municipal d'Art Arsenal, "Trajectòria" de Sandra Roca Tetas, de l'Escola Municipal d'Art Arsenal, "Perseverança" d'Albert Mediavilla Soler de l'Escola Joieria JORGC i "Volant" de Roger Graus Qui de l'Escola d'Art La Industrial.
La mostra es podrà visitar fins el proper 27de setembre, a l'Oficina de Turisme de Catalunya a Lleida, i partir del 28 de setembre a Tortosa.
Fins el proper 8 de novembre, l'Escola d'Art Tarragona acollirà la mostra itinerant de les insígnies de Mestre Artesà, amb els 65 projectes procedents de les escoles catalanes amb cicles superiors de joieria: Llotja, Massana, Arsenal, La Industrial, Tarragona.
Així com l'Escola del JORGC, amb titulació pròpia, i l'Escola de Vic, des del cicle de fosa i galvanoplàstia, participants en aquesta edició.
Els 5 artesans guardonats amb el diploma de Mestre Artesà 2017 reben, amb la distinció, un exemplar de la insígnia guanyadora del 12è Concurs d'Insígnies de Mestres Artesans, fruit de la col·laboració entre el CCAM i les escoles de joieria del país.
El concurs es convoca anualment i serveix per a la creació de la col·lecció d'insígnies de Mestre Artesà, que ja consta de 12 peces: "Trencat esfèric" de Débora Pereira, de l'Escola Llotja; "La fulla" d'Hrafnhildur Kristjansdottir, de l'Escola Massana; "El Llapis" de Wania Maria de Souza Almeida, de l'Escola Llotja; "Llavor d'artesà" de Maria Lanau Franch, de l'Escola d'Art de Tarragona, "Energia" de Jordi Aparicio Manchado, de l'Escola d'Art del Treball de Barcelona i "Cre-SER", de Maria Vanessa Riccelli De Pascale, de l'Escola Massana, "Trajectòria" de Guiu Rovira Carbonés, de l'Escola Arsenal, "Signar" de Laura Paglieri, de l'Escola d'Art del Treball, "Canvi constant", de Carolina Pateiro Guirao, de l'Escola Municipal d'Art Arsenal, "Trajectòria" de Sandra Roca Tetas, de l'Escola Municipal d'Art Arsenal, "Perseverança" d'Albert Mediavilla Soler de l'Escola Joieria JORGC i "Volant" de Roger Graus Qui de l'Escola d'Art La Industrial.
La botiga d'Empremtes de Catalunya ha estat seleccionada per formar part de la Barcelona Genuine Shops, del programa Barcelona Shopping Line de Barcelona Turisme, una ruta guiada per les botigues més inspiradores de la ciutat, que convida a entrar en contacte amb una Barcelona més autèntica, singular i poc coneguda.
La ruta consisteix en la visita pels interiors d'alguns establiments comercials de diferents especialitats, de botigues de marques catalanes reconegudes a nivell internacional, de ateliers on es treballa amb materials ecològics i de comerços centenaris plens de història que encara conserven part del seu mobiliari i de les maneres de fer d'antuvi.
El visitants que vinguin a la botiga del carrer Banys Nous núm.11, viuran una experiència sensorial ja que podran gaudir d'un espai ple de peces d'artesania, tant contemporania com tradicional, inspirades en la cultura catalana.
A més, Empremtes de Catalunya també ha participat en la imatge promocional del flyer, on es pot veure a l'artesana Nuria Torrente de Nutopia, treballant algunes de les peces que hi ha la venda.